CELEX: C2006/074/40
Language: el
Date: 2006-03-25 00:00:00
Title: Υπόθεση T-396/05: Προσφυγή της  2ας Νοεμβρίου 2005  — ARCHI.M.E.D. — E.S κατά Επιτροπής

25.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 74/20
            
         Προσφυγή της 2ας Νοεμβρίου 2005 — ARCHI.M.E.D. — E.S κατά Επιτροπής
   (Υπόθεση T-396/05)
   (2006/C 74/40)
   Γλώσσα διαδικασίας: η γαλλική
   Διάδικοι
   
      Προσφεύγουσα: Architecture, Microclimat, Energies Douces — Europe et Sud SARL (ARCHI.M.E.D. — E.S) (Ganges, Γαλλία) [εκπρόσωποι: P.-P. van Gehuchten, J. Sambon, P. Reyniers, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής περί συμψηφισμού, η οποία περιέχεται στο από 5 Οκτωβρίου 2005 έγγραφο και κοινοποιήθηκε στην προσφεύγουσα στις 10 Οκτωβρίου 2005,
            
         
               —
            
            
               να ακυρώσει την απόφαση περί ανακτήσεως που περιέχεται στο από 30 Αυγούστου 2005 έγγραφο και στο υπ' αριθ. 3240705638 χρεωστικό σημείωμα της 23ης Αυγούστου 2005, που κοινοποιήθηκαν στην προσφεύγουσα στις 2 Σεπτεμβρίου 2005,
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Η προσφεύγουσα συνήψε με την Επιτροπή τη σύμβαση BU 209-05, κατόπιν της προσκλήσεως για υποβολή προσφορών που προκηρύχθηκε στο πλαίσιο του ειδικού προγράμματος έρευνας και τεχνολογικής ανάπτυξης στον τομέα των μη πυρηνικών μορφών ενέργειας (1), με σκοπό την υλοποίηση σχεδίου ανακαινίσεως κτιρίου στη Λυών, με τη χρησιμοποίηση μεθόδων ηλιακής αρχιτεκτονικής και βιοκλιματικής. Εκτελώντας τις συμβατικές της υποχρεώσεις, η προσφεύγουσα κοινοποίησε στην Επιτροπή, στις 12 Δεκεμβρίου 2001, την τελική έκθεση του σχεδίου. Η Επιτροπή δεν δέχθηκε την εν λόγω έκθεση και, στις 5 Ιουλίου 2002, απέστειλε στην προσφεύγουσα απόφαση περί ανακτήσεως των προκαταβολών που της είχε καταβάλει, αρνούμενη να δεχθεί ορισμένα έξοδα που δηλώθηκαν με την εν λόγω έκθεση. Ούτε η αλληλογραφία μεταξύ των διαδίκων ούτε οι συναντήσεις που πραγματοποιήθηκαν ούτε η παρέμβαση διαμεσολαβητή κατέληξαν στη συμβιβαστική επίλυση της διαφοράς.
   Με συστημένη επιστολή της 30ής Αυγούστου 2005, η Επιτροπή απέστειλε στην προσφεύγουσα τελική απόφαση περί ανακτήσεως, της οποίας προηγήθηκε χρεωστικό σημείωμα στις 23 Αυγούστου 2005. Με άλλη συστημένη επιστολή της 5ης Οκτωβρίου 2005, η Επιτροπή της κοινοποίησε επίσης απόφαση με την οποία της αντιτάσσει τον συμψηφισμό των αμοιβαίων απαιτήσεών τους: αφενός των απαιτήσεων της Επιτροπής έναντι της προσφεύγουσας στο πλαίσιο της εν λόγω συμβάσεως και, αφετέρου, των απαιτήσεων της προσφεύγουσας έναντι της Επιτροπής, τις οποίες αντλεί από άλλη σύμβαση. Κατ' αυτών των αποφάσεων στρέφεται η παρούσα προσφυγή.
   Η προσφεύγουσα βάλλει κατά των αποφάσεων, επικαλούμενη δύο κυρίως λόγους ακυρώσεως.
   Ισχυρίζεται, κατ' αρχάς, ότι, με τις προσβαλλόμενες αποφάσεις, η Επιτροπή παραβαίνει τις προϋποθέσεις για τον εξώδικο συμψηφισμό αμοιβαίων απαιτήσεων. Η προσφεύγουσα υποστηρίζει ότι ο συμψηφισμός αυτός δεν είναι δυνατός όταν οι απαιτήσεις διέπονται από δύο διαφορετικές έννομες τάξεις. Κατά την προσφεύγουσα, οι δικές της απαιτήσεις έναντι της Επιτροπής στηρίζονται, πράγματι, στο κοινοτικό δίκαιο, ενώ οι απαιτήσεις της Επιτροπής έναντι της προσφεύγουσας διέπονται από το γαλλικό δίκαιο. Επιπλέον, ισχυρίζεται ότι η Επιτροπή δεν διαθέτει νομική βάση που να της παρέχει τη δυνατότητα του συμψηφισμού που αντιτάσσει στην προσφεύγουσα, ενώ οι οικείες απαιτήσεις δεν ήταν ακόμη βεβαιωμένες, όπως αποδεικνύεται από την πληθώρα των αμφισβητήσεων εκ μέρους της προσφεύγουσας και από τη διαδικασία ενώπιον του διαμεσολαβητή που δεν κατέληξε μέχρι σήμερα.
   Με τον δεύτερο λόγο ακυρώσεως, η προσφεύγουσα υποστηρίζει ότι η απόφαση περί ανακτήσεως πρέπει να ακυρωθεί λόγω ελλείψεως αιτιολογίας. Ισχυρίζεται ότι η Επιτροπή ουδέποτε παρέσχε επαρκείς εξηγήσεις, ειδικότερα όσον αφορά τα επιχειρήματα της προσφεύγουσας σχετικά με τον τρόπο υπολογισμού του ποσού της απαιτήσεώς της.
   
      (1)  Πρόγραμμα που θεσπίστηκε με την απόφαση 94/806/ΕΚ του Συμβουλίου, της 23ης Νοεμβρίου 1994 (ΕΕ L 334, της 22ας Δεκεμβρίου 1994, σ. 87).